এ টি এম আজহারুল ইসলাম : ২০০৬ সালের ২৮ অক্টোবর যে অমানবিক ও বর্বর ঘটনা ঘটানো হয়েছিল তা বাংলাদেশের ইতিহাসে এক কালো অধ্যায় সৃষ্টি করেছে। সেই দিনের লোমহর্ষক, অমানবিক ও বর্বর ঘটনার নিন্দা ও প্রতিবাদ জানানোর কোন ভাষা নেই। সেদিন বায়তুল মোকাররম মসজিদের উত্তর গেটে অনুষ্ঠিত বাংলাদেশ জামায়াতে ইসলামীর শান্তিপূর্ণ ও সুশৃংখল সমাবেশে আওয়ামী লীগের নেতৃত্বে মহাজোটের সশস্ত্র সন্ত্রাসীরা লগি- বৈঠা, লোহার রড, পিস্তলসহ আগ্নেয়াস্ত্র নিয়ে হায়েনার মত ঝাঁপিয়ে পড়েছিল। তারা হত্যা করেছিল জামায়াতে ইসলামী ও ইসলামী ছাত্রশিবিরের ৬ জন সম্ভাবনাময় কৃতী ছাত্র নেতাকর্মীকে এবং আহত করেছিল এক হাজারের অধিক লোককে। তারা জামায়াত-শিবিরের নেতা-কর্মীদেরকে লগি-বৈঠা দিয়ে পিটিয়ে হত্যা করেই ক্ষান্ত হয়নি। উপরন্তু তারা নিহতদের লাশের ওপর উল্লাস-নৃত্য করে বর্বরতার এক জঘন্য ইতিহাস সৃষ্টি করেছে। এ দেশের ইতিহাসে অতীতে আর কখনো এ ধরনের নৃশংস ও অমানবিক বর্বর ঘটনা সংঘটিত হতে দেখা যায়নি। সে দিনের ঘটনা মধ্যযুগীয় আদিম বর্বরতাকেও হার মানিয়েছে। কোন সভ্য মানুষের সমাজে ঐ ধরনের নৃশংস ঘটনা কল্পনাও করা যায় না। ঐ ঘটনার দ্বারা আওয়ামী লীগের পৈশাচিকতাই প্রকাশিত হয়েছে।